CELEX: 32021R1319
Language: sk
Date: 2021-08-09 00:00:00
Title: Vykonávacie nariadenie Komisie (EÚ) 2021/1319 z 9. augusta 2021, ktorým sa povoľujú zmeny špecifikácií novej potraviny olej zo semien koriandra (Coriandrum sativum) a ktorým sa mení vykonávacie nariadenie (EÚ) 2017/2470 (Text s významom pre EHP)

10.8.2021   
               
               
                  SK
               
               
                  Úradný vestník Európskej únie
               
               
                  L 286/12
               
            
         VYKONÁVACIE NARIADENIE KOMISIE (EÚ) 2021/1319
         z 9. augusta 2021,
         ktorým sa povoľujú zmeny špecifikácií novej potraviny olej zo semien koriandra (Coriandrum sativum) a ktorým sa mení vykonávacie nariadenie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:
         
                     (1)
                  
                  
                     V nariadení (EÚ) 2015/2283 sa stanovuje, že na trh v Únii možno umiestňovať iba tie nové potraviny, ktoré sú povolené a zaradené do únijného zoznamu.
                  
               
                     (2)
                  
                  
                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.
                  
               
                     (3)
                  
                  
                     Vykonávacím rozhodnutím Komisie 2014/155/EÚ (3) sa v súlade s nariadením Európskeho parlamentu a Rady (ES) č. 258/97 (4) povolilo umiestňovanie oleja zo semien koriandra (Coriandrum sativum) na trh v Únii ako novej zložky potravín na použitie vo výživových doplnkoch.
                  
               
                     (4)
                  
                  
                     V októbri 2017 spoločnosť Ovalie Innovation (ďalej len „žiadateľ“) v súlade článkom 5 nariadenia (ES) č. 258/97 informovala Komisiu o svojom zámere umiestňovať na trh surový olej zo semien koriandra (Coriandrum sativum) ako novú zložku potravín. Žiadateľ v súlade s tým predložil správu príslušného orgánu Írska podľa článku 3 ods. 4 nariadenia (ES) č. 258/97, v ktorej sa na základe vedeckých dôkazov predložených žiadateľom dospelo k záveru, že olej zo semien koriandra (Coriandrum sativum) je v podstate rovnocenný s olejom zo semien koriandra povoleným vykonávacím rozhodnutím Komisie 2014/155/EÚ.
                  
               
                     (5)
                  
                  
                     Vykonávacím nariadením Komisie (EÚ) 2019/456 (5) a vykonávacím nariadením Komisie (EÚ) 2019/2165 (6) sa povolili zmeny špecifikácií novej potraviny olej zo semien koriandra (Coriandrum sativum) spočívajúce v znížení najnižšieho čísla zmydelnenia z 186 mg KOH/g na 179 mg KOH/g a minimálneho množstva kyseliny olejovej z 8,0 % na 7,0 %.
                  
               
                     (6)
                  
                  
                     12. januára 2021 predložil žiadateľ Komisii v súlade s článkom 10 ods. 1 nariadenia (EÚ) 2015/2283 žiadosť o zmenu špecifikácií novej potraviny „olej zo semien koriandra (Coriandrum sativum)“. Žiadateľ požiadal o zvýšenie maximálneho čísla kyslosti v prípade oleja zo semien koriandra z 2,5 mg KOH/g oleja, ktoré sa uvádza v únijnom zozname nových potravín, na ≤ 3,5 mg KOH/g oleja, a zmenu opisu farby zo „svetložltá“ na „žltkastá až hnedá“.
                  
               
                     (7)
                  
                  
                     Žiadateľ odôvodnil žiadosť tým, že je potrebná zmena, ktorou by sa zohľadnila prirodzená variácia vo vizuálnej charakteristike oleja zo semien koriandra a v hodnotách voľných mastných kyselín v oleji zo semien koriandra, ktoré sa merajú titráciou oleja zo semien koriandra získaných z rastliny Coriandrum sativum hydroxidom draselným (KOH).
                  
               
                     (8)
                  
                  
                     Komisia sa domnieva, že nie je potrebné, aby Európsky úrad pre bezpečnosť potravín (ďalej len „úrad“) v súlade s článkom 10 ods. 3 nariadenia (EÚ) 2015/2283 vyhodnotil bezpečnosť v prípade navrhovanej zmeny špecifikácií. Zvýšené číslo kyslosti v prípade oleja zo semien koriandra z 2,5 mg na ≤ 3,5 mg KOH/g oleja je porovnateľné s číslami kyslosti ostatných bežných jedlých olejov s dlhou históriou bezpečnej konzumácie, a je pod horným limitom 4,0 mg KOH/g pre jedlé tuky a oleje, ktorý sa stanovil v Spoločnom programe Organizácie OSN pre výživu a poľnohospodárstvo Svetovej zdravotníckej organizácie pre potravinové normy Komisie Codex alimentarius („FAO/WHO Codex Alimentarius“) (7). Komisia sa na základe uvedeného a v záujme konzistentnosti s normou FAO/WHO Codex Alimentarius domnieva, že aj limit pre číslo kyslosti v prípade oleja zo semien koriandra by sa mal stanoviť na 4,0 mg KOH/g. Rovnako aj navrhované zmeny v parametroch špecifikácií, ktoré vyjadrujú fyzický vzhľad oleja, sú porovnateľné s prirodzenými variáciami pozorovanými v prípade prakticky všetkých jedlých olejov a nemajú vplyv na jeho bezpečnosť ani výživovú hodnotu.
                  
               
                     (9)
                  
                  
                     Navrhovanými zmenami týkajúcimi sa čísel kyslosti a fyzického vzhľadu oleja zo semien koriandra (Coriandrum sativum) sa nemenia závery posúdenia bezpečnosti vykonaného úradom (8), ktorým sa podporilo jeho pôvodné povolenie. Preto je vhodné zmeniť špecifikácie novej potraviny olej zo semien koriandra (Coriandrum sativum) v súlade s navrhovaným číslom kyslosti a pokiaľ ide o fyzický vzhľad oleja.
                  
               
                     (10)
                  
                  
                     Informácie uvedené v žiadosti poskytujú dostatočné dôvody na to, aby sa dalo skonštatovať, že zmeny špecifikácií novej potraviny olej zo semien koriandra (Coriandrum sativum) sú v súlade s článkom 12 nariadenia (EÚ) 2015/2283.
                  
               
                     (11)
                  
                  
                     Príloha k vykonávaciemu nariadeniu (EÚ) 2017/2470 by sa preto mala zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Únijný zoznam povolených nových potravín, stanovený v článku 6 nariadenia (EÚ) 2015/2283 a zahrnutý v prílohe k vykonávaciemu nariadeniu (EÚ) 2017/2470, ktorý odkazuje na novú potravinu olej zo semien koriandra (Coriandrum sativum), sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 327, 11.12.2015, s. 1.
         
            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).
         
            (3)  Vykonávacie rozhodnutie Komisie 2014/155/EÚ z 19. marca 2014, ktorým sa povoľuje umiestnenie oleja zo semien koriandra ako novej zložky potravín na trh podľa nariadenia Európskeho parlamentu a Rady (ES) č. 258/97 (Ú. v. EÚ L 85, 21.3.2014, s. 13).
         
            (4)  Nariadenie Európskeho Parlamentu a Rady (ES) č. 258/97 z 27. januára 1997 o nových potravinách a nových prídavných látkach (Ú. v. ES L 43, 14.2.1997, s. 1).
         
            (5)  Vykonávacie nariadenie Komisie (EÚ) 2019/456 z 20. marca 2019, ktorým sa povoľuje zmena špecifikácií novej potraviny olej zo semien koriandra (Coriandrum sativum) podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Ú. v. EÚ L 79, 21.3.2019, s. 13).
         
            (6)  Vykonávacie nariadenie Komisie (EU) 2019/2165 zo 17. decembra 2019, ktorým sa povoľuje zmena špecifikácií novej potraviny olej zo semien koriandra (Coriandrum sativum) podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Ú. v. EÚ L 328, 18.12.2019, s. 81).
         
            (7)  CODEX STAN 19-1981, Rev. 2 – 1999.
         
            (8)  Vestník EFSA (EFSA Journal) (2013) 11(10):3422.
      
      
         
            PRÍLOHA
            V tabuľke 2 (Špecifikácie) prílohy k vykonávaciemu nariadeniu (EÚ) 2017/2470 sa zápis týkajúci sa potraviny „olej zo semien koriandra (Coriandrum sativum)“ nahrádza takto:
            
               
                           „Povolená nová potravina
                        
                        
                           Špecifikácie
                        
                     
                           Olej zo semien koriandra (Coriandrum sativum)
                        
                        
                           Opis/definícia:
                           Olej zo semien koriandra je olej obsahujúci glyceridy mastných kyselín, ktorý sa vyrába zo semien koriandra siateho (Coriandrum sativum L.).
                           Žltkastá až hnedá farba, neutrálna chuť
                           Číslo CAS: 8008-52-4
                           Zloženie mastných kyselín:
                           Kyselina palmitová (C16:0): 2 – 5 %
                           Kyselina stearová (C18:0): < 1,5 %
                           Kyselina petroselinová [cis-C18:1(n-12)]: 60 – 75 %
                           Kyselina olejová [cis-C18:1(n-9)]: 7 – 15 %
                           Kyselina linolová (C18:2): 12 – 19 %
                           Kyselina α-linolénová (C18:3): < 1,0 %
                           Transmastné kyseliny: ≤ 1,0 %
                           Čistota:
                           Index lomu (20 °C): 1,466 – 1,474
                           Číslo kyslosti: ≤ 4 mg KOH/g
                           Peroxidové číslo: ≤ 5,0 meq/kg
                           Jódové číslo: 88 – 110 jednotiek
                           Číslo zmydelnenia: 179 – 200 mg KOH/g
                           Nezmydelniteľný podiel: ≤ 15 g/kg“